Diari Oficial de la Generalitat Valenciana


Sumari del DOGV 9566, del 31-03-2023 (2023/3409)

RESOLUCIÓ de 28 de març de 2023, del conseller d'Economia Sostenible, Sectors Productius, Comerç i Treball, per la qual s'aproven les bases reguladores i es convoquen les subvencions destinades al finançament de nous projectes territorials per al reequilibri i l'equitat, col·lectius vulnerables (C23.I4), per a persones inscrites en els Espai Labora pertanyents a col·lectius vulnerables en el marc del Pla de recuperació, transformació i resiliència (Objectiu CID 346).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9566

Data del DOGV
:   31-03-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/3409


Data del document
:   28-03-2023

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública

RESOLUCIÓ de 28 de març de 2023, del conseller d'Economia Sostenible, Sectors Productius, Comerç i Treball, per la qual s'aproven les bases reguladores i es convoquen les subvencions destinades al finançament de nous projectes territorials per al reequilibri i l'equitat, col·lectius vulnerables (C23.I4), per a persones inscrites en els Espai Labora pertanyents a col·lectius vulnerables en el marc del Pla de recuperació, transformació i resiliència (Objectiu CID 346). [2023/3409]  
L'instrument financer NextGenerationEU, aprovat pel Consell Europeu el 21 de juliol de 2020, inclou, com a element central, el Mecanisme de recuperació i resiliència (MRR), la finalitat del qual és donar suport a la inversió i les reformes en els estats membres per a aconseguir una recuperació sostenible i resilient, al mateix temps que permetrà una sèrie de reformes basades en la justícia social, tant a escala nacional com en cogovernança amb les comunitats autònomes amb competències transferides.  
L'Acord del Consell de Ministres de 27 d'abril de 2021 va aprovar el Pla de recuperació, transformació i resiliència per a Espanya (d'ara en avant, PRTR-NextGenerationEU), de conformitat amb el que estableix la Decisió d'execució del Consell (Council Implementing Decision-CID) de 13 de juliol de 2021, i d'acord amb el Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència (d'ara en avant, MRR).  
El pla esmentat consta de quatre eixos: la transició ecològica, la transformació digital, la cohesió social i territorial i la igualtat de gènere; i aquests eixos orienten les deu polítiques palanca destinades a determinar l'evolució futura del nostre país. Dins de l'eix de promoció de la cohesió social i territorial a Espanya, es recullen les mesures dirigides a impulsar l'ocupació de qualitat. Labora Servei Valencià d'Ocupació i Formació (d'ara en avant, Labora) centra el seu camp d'acció dins del PRTR-NextGenerationEU en dos aspectes principals. Dins de la política palanca VII, «Educació i coneixement, formació contínua i desenvolupament de capacitats», es troba el component 19, «Pla nacional de capacitats digitals (digital skills)». Labora desenvolupa accions de la inversió 3 «Capacitats digitals per a persones desocupades per a impulsar l'emprenedoria i el desenvolupament rural i reduir la bretxa de gènere». D'altra banda, la política palanca VIII engloba la «Nova economia de les cures i polítiques d'ocupació», dins de la qual s'enquadra el component 23, «Noves polítiques públiques per a un mercat de treball dinàmic, resilient i inclusiu». Mitjançant aquest component (que inclou 11 reformes i 7 inversions), es pretén corregir els desequilibris del mercat laboral, agreujats per la caiguda d'activitat derivada de l'emergència sanitària. En concret, Labora desenvolupa accions per concurrència competitiva en la inversió 1 d'aquest component, «Ocupació jove, primeres experiències professionals en les administracions públiques», en la inversió 2, «Inversió ocupació dona, suport a dones en els àmbits rural i urbà», i en la inversió 4, «Nous projectes territorials per al reequilibri i l'equitat: col·lectius vulnerables» i «Nous projectes territorials per al reequilibri i l'equitat: emprenedoria i microempreses».  
  
A l'efecte d'aquesta resolució, interessa l'esmentada inversió 4, «Nous projectes territorials per al reequilibri i l'equitat», en les parts que afecten la línia d'inversió «Col·lectius vulnerables», del component 23 del PRTR-NextGenerationEU, ja que es pretén assolir la promoció del reequilibri per mitjà del desenvolupament de projectes integrats d'inserció per a col·lectius que presenten dificultats especials d'accés a l'ocupació, a fi d'establir un creixement equilibrat i sostenible per a tota la població en tot el territori autonòmic i que pal·lie les desigualtats entre col·lectius i territoris. Per a assolir aquest objectiu es pretén subvencionar la realització d'itineraris individualitzats i personalitzats d'ocupació (en avant, itineraris IPO) per a persones pertanyents a col·lectius vulnerables inscrites en els Espai Labora de la Comunitat Valenciana.  
La dimensió local de la política d'ocupació (consagrada per l'article 4 del text refós de la Llei d'ocupació, aprovat pel Reial decret legislatiu 3/2015, de 23 d'octubre) contribueix a l'objectiu de política de cohesió econòmica, social i territorial de la Unió Europea, la finalitat de la qual és reduir les diferències entre els nivells de desenvolupament de les regions i aconseguir el desenvolupament harmoniós del conjunt de la Unió. De la mateixa manera, el desenvolupament de les polítiques d'ocupació en l'àmbit local, que promouen el creixement equilibrat i sostenible de les diverses regions, compleix els Objectius de Desenvolupament Sostenible de l'Agenda 2030, en particular, el huité i el desé: promoure el creixement econòmic sostingut, inclusiu i sostenible, l'ocupació plena i productiva i el treball decent per a tots, i reduir la desigualtat en els països i entre els països, respectivament.  
D'aquesta manera, es contribueix al compliment de l'objectiu 346 de l'annex de la Decisió d'execució del Consell, pel qual s'han de promoure almenys 68 projectes en tot l'Estat.  
L'instrument jurídic, segons el que estableix l'article 23 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, modificat pel Decret llei 1/2022, de 22 d'abril, del Consell, és una resolució de la persona titular de la conselleria competent en matèria d'ocupació i treball. En aquesta resolució es recullen els elements fonamentals que figuren en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; la Llei 38/2003, de 17 de novembre, general de subvencions (en avant, LGS), i el seu desplegament reglamentari en el Reial decret 887/2006, de 21 de juliol, els articles 76 a 79 del qual habiliten l'ús del règim de mòduls de cara a la concessió i la justificació de les ajudes.  
Cal recordar que en el Diari Oficial de la Generalitat (d'ara en avant, DOGV) de 29 de desembre de 2021 es van publicar les resolucions de 22 de desembre de 2021 i 23 de desembre de 2021 per a atendre els col·lectius vulnerables següents, dins del PRTR: persones desocupades de llarga duració i majors de 45 anys i persones desocupades amb diversitat funcional. Igualment, en data 26 de juliol de 2022 es va publicar la resolució de 19 de juliol de 2022, del conseller d'Economia Sostenible, Sectors Productius, Comerç i Treball, que aprovava les bases reguladores i convocava, mitjançant tramitació anticipada, subvencions per al finançament del mateix component i inversió (C23.I4). El propòsit d'aquesta resolució no és un altre que el d'incrementar les possibilitats de garantir el ple compliment dels objectius establits en el PRTR-NextGenerationEU.  
Les resolucions de concessió es dictaran per ordre de presentació de sol·licituds, una vegada realitzades les comprovacions de concurrència de l'actuació subvencionable i el compliment de la resta de requisits exigits, fins a l'esgotament del crèdit pressupostari assignat en la convocatòria.  
També s'ha tingut en compte el que estableix el Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del PRTR-NextGenerationEU, o l'Ordre HFP/1030/2021, de 29 de setembre, per la qual es configura el sistema de gestió del PRTR.  
En el projecte de pressupostos de la Generalitat per a l'exercici 2022 figura en el capítol IV del subprograma 322.91, «MRR. Pla de recuperació, transformació i resiliència», la línia de subvenció S8968000, amb una dotació adequada i suficient per al finançament d'aquestes ajudes.  
  
D'acord amb el que es disposa en l'article 23 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, modificat pel Decret llei 1/2022, de 22 d'abril, del Consell, en relació amb l'article 160.4.b de la Llei 1/2015, de 6 de febrer, de la Generalitat, i una vegada emés l'informe corresponent l'Advocacia de la Generalitat, així com la Intervenció Delegada en Labora de la Intervenció General, resolc:  
  
Capítol I  
Àmbit objectiu  
  
Primer. Objecte  
1. Aquesta resolució té per objecte establir les bases reguladores i convocar per al 2023 les subvencions per a finançar la inversió 4, «Nous projectes territorials per al reequilibri i l'equitat. Col·lectius vulnerables», que constitueix un projecte inclòs en el component 23, «Noves polítiques públiques per a un mercat de treball dinàmic, resilient i inclusiu», del PRTR-NextGenerationEU, aprovat per l'Acord del Consell de Ministres de 27 d'abril de 2021 i per la Decisió d'execució del Consell relativa a l'aprovació de l'avaluació del Pla de recuperació, transformació i resiliència d'Espanya (Council Implementing Decision - CID), de 13 de juliol de 2021.  
2. Serà objecte de les subvencions promoure el desenvolupament de projectes integrals d'ocupació, mitjançant la realització d'itineraris IPO dirigits a col·lectius vulnerables amb dificultats especials d'accés al mercat de treball, inscrits com a desocupats en els Espai Labora de la Comunitat Valenciana, amb la finalitat d'afavorir la seua ocupabilitat, per mitjà d'accions d'informació, orientació, formació i acompanyament, o altres actuacions, i proporcionar-los les eines necessàries per a fer una recerca activa d'ocupació, de manera autònoma, així com detectar i dinamitzar iniciatives d'autoocupació.  
  
3. Les ajudes previstes en aquesta resolució tenen les condicions per a ser qualificades de subvenció i estan subjectes a l'LGS, a la seua normativa de desplegament i la resta de normativa aplicable. Aquestes ajudes no constitueixen una ajuda d'estat en els termes que preveuen els articles 107 i 108 del Tractat de funcionament de la Unió Europea (TFUE), ja que la seua concessió no falseja ni amenaça falsejar la competència, ni afavoreixen determinades empreses o produccions, atés que les entitats beneficiàries de les subvencions són administracions públiques i entitats sense ànim de lucre per a la prestació dels serveis d'orientació, formació i assessorament laboral, segons el que disposa aquesta resolució.  
  
Segon. Finançament  
1. Aquestes subvencions es finançaran amb càrrec al capítol IV, codi de la línia S8968000 corresponent a fons MRR (C23.I4), del subprograma 322.91, per a l'exercici 2023, per un import global màxim de 49.289.051 € del pressupost de despeses de Labora, amb fons transferits pel Servei Públic d'Ocupació Estatal (d'ara en avant, SEPE), Ordre TES/440/2022, de 17 de maig, per la qual es distribueixen territorialment per a l'exercici econòmic de 2023, per a la gestió per les comunitats autònomes amb competències assumides en l'àmbit laboral, crèdits finançats amb l'MRR, destinats a l'execució de projectes d'inversió en el marc dels components 19 «Pla nacional de competències digitals» i 23 «Noves polítiques públiques per a un mercat de treball dinàmic, resilient i inclusiu» recollits en el PRTR, en el marc dels fons europeus procedents de l'MRR i dins del PRTR- NextGenerationEU.  
  
D'acord amb el que es recull en el pressupost de despeses de Labora per a 2023, les subvencions es finançaran mitjançant els recursos financers derivats de l'Instrument europeu de recuperació (Next Generation EU), a través del Reglament MRR. A la tramitació i la concessió d'aquestes subvencions finançables amb fons europeus, els serà aplicable el que preveu el Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del PRTR-NextGenerationEU.  
  
Així mateix, les subvencions regulades en aquesta resolució estan subjectes, en tot cas, al compliment, l'execució i la realització de les fites i els objectius fixats en el PRTR-NextGenerationEU, d'acord amb la Decisió d'execució del Consell relativa a l'aprovació de l'avaluació del Pla de recuperació i resiliència d'Espanya (Council Implementing Decision - CID), i estaran sotmeses a la plena aplicació dels procediments de gestió i control que s'establisquen per a l'MRR de la UE i la resta de la normativa de la Unió Europea aplicable a la gestió, el seguiment i el control que s'establisca per al PRTR-NextGenerationEU, així com a les obligacions específiques relatives a la informació i la publicitat, a la verificació i a la resta de les imposades per la normativa de la Unió Europea.  
2. La dotació pressupostària serà global per a tota la Comunitat Valenciana.  
3. La Direcció General de Labora, per mitjà d'una resolució que es publicarà en el DOGV, i sense necessitat d'obrir un nou termini de presentació de sol·licituds, podrà incrementar les dotacions econòmiques previstes inicialment, segons el que estableix l'article 58.5 del Reglament de l'LGS, aprovat pel Reial decret 887/2006, de 21 de juliol, i d'acord amb el que estableix l'article 11.2 del Decret 77/2019, de 7 de juny, del Consell, de regulació del procediment de gestió econòmica de la Generalitat.  
En tot cas, l'increment o la variació de crèdits queden condicionats a la declaració de disponibilitat del crèdit, que s'haurà de publicar en el DOGV.  
En aplicació de l'article 11.6 del Decret 77/2019, els augments eventuals sobrevinguts en el crèdit disponible possibilitaran que es dicten noves resolucions de concessió per a les sol·licituds que, encara que complisquen tots els requisits, s'hagen denegat per esgotament d'aquest. La publicitat a què fan referència els apartats 4 i 6 del decret esmentat no implicarà l'obertura d'un termini per a presentar sol·licituds noves ni l'inici d'un nou còmput de termini per a resoldre, que s'atorgaran per ordre d'entrada en el registre electrònic de Labora, conjuntament per a les tres províncies.  
  
Tercer. Base de dades nacional de subvencions  
El text d'aquesta resolució es traslladarà a la Base de dades nacional de subvencions, així com la informació requerida en la base de dades esmentada, d'acord amb el que s'estableix en l'article 20.8 de l'LSG i el Reial decret 130/2019, de 8 de març, pel qual es regula la Base nacional de subvencions, així com la publicitat de les subvencions i altres ajudes públiques.  
  
Quart. Àmbit geogràfic i jurídic  
1. L'àmbit d'aplicació d'aquesta resolució s'estén a tot el territori de la Comunitat Valenciana.  
2. Aquestes subvencions s'inclouen en el component 23, «Noves polítiques públiques per a un mercat de treball dinàmic, resilient i inclusiu», en la línia d'inversió C23.I4 (Nous projectes territorials per al reequilibri i l'equitat: col·lectius especialment vulnerables), i estan subjectes al compliment, l'execució i la realització dels objectius i les fites que fixen els instruments jurídics aplicables a aquestes ajudes.  
  
  
Capítol II  
Àmbit subjectiu  
  
Cinqué. Persones participants  
1. Seran persones participants de les actuacions regulades en aquesta resolució, les persones vulnerables i amb dificultats especials d'integració en el mercat de treball inscrites com a demandants d'ocupació en els Espai Labora, siga com a desocupades o com a millora d'ocupació, especialment:  
1.1. Persones en situació o risc de pobresa, exclusió social o privació material severa.  
1.2. Les persones titulars i beneficiàries de la renda valenciana d'inclusió.  
1.3. Dones.  
1.4. Dones víctimes de tràfic d'éssers humans.  
1.5. Persones que encapçalen famílies monoparentals o monomarentals.  
1.6. Persones amb diversitat funcional.  
1.7. Persones majors de 45 anys.  
1.8. Persones, menors de 45 anys, en atur de llarga duració.  
1.9. Persones entre 16 i 18 anys en situació de guarda o tutela per la Generalitat.  
1.10. Persones entre 18 i 24 anys que hagen sigut subjectes al sistema de protecció de la infància i l'adolescència o d'atenció socioeducativa de persones menors d'edat en conflicte amb la llei, en algun període dels tres anys anteriors a la majoria d'edat.  
1.11. Persones participants en els programes de preparació per a la vida independent del sistema de protecció a la infància i l'adolescència.  
  
1.12. Persones trans.  
2. Totes aquestes situacions s'hauran d'acreditar amb la documentació pertinent en cada cas.  
3. Preferiblement, el 55 % de les persones participants hauran de ser dones, llevat que no hi haja un nombre de dones desocupades suficient en els Espai Labora corresponents amb els perfils requerits per l'entitat beneficiària.  
Sisé. Entitats beneficiàries  
Podran ser beneficiàries de les ajudes:  
1. Les corporacions locals o les entitats dependents o vinculades a aquestes, així com els seus organismes autònoms i les entitats amb competències en matèria de polítiques actives d'ocupació, desenvolupament local i promoció de l'ocupació, dependents o assimilades a aquelles la titularitat de les quals corresponga íntegrament a aquestes entitats locals o les seues corporacions.  
2. Les entitats supramunicipals o mancomunitats.  
3. Els pactes i acords territorials per a l'ocupació i el desenvolupament local de la Comunitat Valenciana que estiguen reconeguts per la Generalitat.   
4. Entitats i centres de formació professional sense ànim de lucre.  
5. Entitats jurídiques privades sense ànim de lucre.  
6. Entitats del tercer sector, entenent per tals les que defineix i regula la Llei 43/2015, de 9 d'octubre, del tercer sector d'acció social.  
  
  
Seté. Requisits de les entitats beneficiàries  
Les entitats beneficiàries hauran de complir els requisits següents:  
  
1. Tindre implantació física a la Comunitat Valenciana.  
2. No trobar-se en alguna de les circumstàncies que estableix l'article 13, apartats 2 i 3 de l'LGS. Aquesta circumstància s'haurà d'acreditar amb una declaració responsable en model normalitzat i s'haurà de prolongar durant tot el temps d'execució del projecte.  
3. Complir la normativa sobre integració de les persones amb discapacitat, excepte les que estiguen exemptes d'aquesta obligació, d'acord amb el que estableix el Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social. Aquest requisit s'haurà d'acreditar amb una declaració responsable.  
4. Ser coneixedores que el finançament d'aquesta ajuda prové de l'MRR de la Unió Europea, per la qual cosa assumeix totes les obligacions derivades del Reglament MRR, així com de les altres normes comunitàries o nacionals aplicables a aquest finançament. Aquesta circumstància s'acreditarà amb una declaració responsable.  
5. Si l'entitat beneficiària és supramunicipal o es tracta d'un acord o pacte territorial, l'àmbit d'actuació de l'entitat serà la totalitat del territori que abasta.  
6. En tot cas, els membres o entitats associades constitutives de l'entitat beneficiària s'hauran de comprometre formalment a efectuar totes o una part de les activitats que fonamenten la concessió de la subvenció, en nom i per compte de l'entitat esmentada, i tindran, igualment, la consideració d'entitat beneficiària si compleixen els requisits i les condicions que s'estableixen en aquesta resolució; això, de conformitat amb el que s'estableix en l'article 11.2 de l'LGS. També hauran de designar un membre com a representant de l'entitat associada davant de l'Administració a l'efecte de la sol·licitud, execució i justificació de les ajudes. Només podrà presentar la sol·licitud una de les entitats subscriptores de l'instrument constitutiu de l'entitat.  
7. Les entitats jurídiques privades sense ànim de lucre hauran d'estar inscrites, si és el cas, en el registre corresponent de la Comunitat Valenciana.  
8. Per a impartir les accions formatives d'aquest projecte de subvenció, totes les del catàleg d'especialitats del SEPE no corresponents a certificats de professionalitat, les entitats sol·licitants, de qualsevol mena, hauran de comptar amb la inscripció adequada, d'acord amb l'Ordre TMS 369/2019, de 28 de març, per la qual es regula el Registre estatal d'entitats de formació del Sistema de Formació Professional per a l'Ocupació en l'àmbit laboral o, almenys, aportar una còpia de la sol·licitud d'inscripció en aquest registre, amb anterioritat a la data límit de presentació de sol·licituds.  
Tot això també d'acord amb l'article 15.3 de la Llei 30/2015, de 9 de setembre, del Sistema de Formació Professional per a l'Ocupació en l'àmbit laboral.  
Així mateix, a més de la mateixa entitat beneficiària, aquest requisit l'hauran de complir aquelles amb les quals subcontracten l'execució d'accions formatives.  
  
Huité. Obligacions de les entitats beneficiàries  
A més de les que estableixen els articles 13 i 14 de l'LGS i la resta de normativa aplicable, són obligacions de les entitats beneficiàries les següents:  
1. Comunicar i certificar mensualment a la direcció territorial de Labora corresponent, l'evolució periòdica de les dades que permeten complir les fites i els objectius corresponents, d'acord amb el que preveja Labora.  
2. Aplicar mesures per a evitar el frau, la corrupció i els conflictes d'interessos a l'hora d'aplicar les subvencions rebudes al finançament de projectes i actuacions. Això, d'acord amb l'Ordre HFP/1030/2021, de 29 de setembre, per la qual es configura el sistema de gestió del PRTR.  
3. Sotmetre's als controls dels òrgans de control i fiscalització de la Comissió Europea.  
4. Conservar la documentació, d'acord amb el que preveu l'article 22.2.f del Reglament MRR i l'article 132 del Reglament (UE, Euratom) 2018/1046, del Parlament Europeu i del Consell, de 18 de juliol de 2018, sobre les normes financeres aplicables al pressupost general de la Unió (d'ara en avant, Reglament financer de la UE). Conservar, igualment, les dades estadístiques i altra documentació concernent al finançament, així com els registres i documents, en format electrònic i per un període de cinc anys des que s'abone el saldo de l'operació financera, o per un període de tres anys, quan l'import de la subvenció siga inferior a 60.000 euros.  
5. Incloure les seues dades en una base dades única, d'acord amb el que assenyala l'article 22.2.d del Reglament MRR.  
6. Portar un compte separat de la subvenció concedida, per a la qual cosa hauran d'obrir els subcomptes d'ingressos i despeses necessaris de cada acció subvencionada, i assignar en els subcomptes de despeses, si és el cas, la part corresponent de despeses comunes imputada a l'acció subvencionada. En cas d'entitats subjectes a comptabilitat pública, cal adequar aquesta obligació als sistemes de comptabilització corresponents.  
7. Disposar d'una adreça electrònica habilitada per a la tramitació dels expedients de subvenció, així com per a efectuar qualsevol comunicació amb l'Administració pública i, en particular, amb Labora, vàlida per a enviar i rebre comunicacions i notificacions. Qualsevol canvi en aquesta adreça s'haurà de notificar a la direcció territorial corresponent de Labora.  
8. No percebre cap quantitat per part de les persones participants de les diferents accions.  
9. Donar visibilitat a l'origen dels fons rebuts fent constar «Finançat per la Unió Europea-NextGenerationEU» per a les actuacions finançades amb les subvencions que regula aquesta resolució i en la documentació i els mitjans de difusió de les accions subvencionades.  
  
D'acord amb l'article 34 del Reglament MRR, en relació amb l'article 9 de l'Ordre HFP/1030/2021, de 29 de setembre, per la qual es configura el sistema de gestió del PRTR-NextGenerationEU, les entitats beneficiàries, a l'hora d'adaptar els logotips i emblemes obligatoris, s'hauran de basar en el Manual d'identitat visual del PRTR- NextGenerationEU, l'enllaç del qual és el següent: https://planderecuperacion.gob.es/identidad-visual.  
10. Mecanitzar en les aplicacions informàtiques que Labora posarà a la disposició de les entitats les accions d'orientació i acompanyament de l'itinerari individualitzat i personalitzat corresponent, així com les accions formatives.  
11. En tota la informació o publicitat que s'efectue de l'activitat o objecte de la subvenció s'ha d'utilitzar el llenguatge inclusiu.  
12. Comunicar a l'òrgan instructor l'obtenció d'altres subvencions, ajudes, ingressos o recursos per a finançar les mateixes activitats i finalitats subvencionades en la resolució, procedents de qualssevol altres administracions o entitats públiques o privades, autonòmiques, nacionals o de la UE. Aquesta comunicació s'haurà d'efectuar tan prompte com es conega el fet, com també s'haurà d'acreditar documentalment l'import, la procedència i l'aplicació de les ajudes esmentades.  
L'entitat no haurà de rebre altres ajudes o subvencions amb càrrec al pressupost de la UE per a la realització o execució d'activitats idèntiques o similars a les subvencionades per aquesta resolució (absència de doble finançament amb càrrec als pressupostos de la UE).  
13. Complir la normativa de protecció de dades de caràcter personal, i adoptar i implementar les mesures de seguretat previstes per la normativa vigent en matèria de protecció de dades. Les entitats establiran les mesures organitzatives i tècniques necessàries per a garantir la seguretat de les dades a les quals accedisca a conseqüència de les actuacions que són objecte d'aquesta resolució. Especialment, adoptaran les mesures adequades per a evitar l'alteració, la pèrdua o el tractament no autoritzat de les dades esmentades, així com l'accés a aquestes.  
14. Reintegrar els fons percebuts d'acord amb el que s'estableix en l'article 37 de l'LGS i en aquesta resolució.  
15. En relació amb la transparència, el subministrament d'informació i les dades obertes, s'haurà de tindre en compte el següent:  
15.1. Les entitats públiques hauran de complir les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, així com la Llei 1/2022, de 13 d'abril, de transparència i bon govern de la Comunitat Valenciana, els corresponen com a entitat pública.  
15.2. Les entitats privades beneficiàries de la subvenció hauran de complir, si és el cas, les obligacions de publicitat activa que recull el capítol II del títol I de la Llei 19/2013, de 9 de desembre.  
En particular, s'hauran de publicar en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació s'ha de fer per mitjà de la pàgina web de l'entitat o mitjançant la plataforma TEP - Transparència entitats privades, de GVA Oberta, a la qual es pot accedir en https://gvaoberta.gva.es/va/tep.  
Aquesta informació s'haurà de publicar a partir de l'any següent a aquell en el qual s'hagen superat els llindars establits, i s'haurà de mantindre publicada durant, almenys, quatre anys naturals.  
15.3. Sense perjudici de les obligacions que preveuen els apartats anteriors, totes les entitats beneficiàries de subvenció hauran de fer la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, incloent-hi el logotip de la Generalitat Valenciana, en mitjans de difusió com ara cartells, materials impresos, mitjans electrònics o audiovisuals i qualsevol altre mitjà de publicitat que es faça de l'activitat subvencionada.  
15.4. Totes les entitats beneficiàries de subvencions estan obligades a subministrar a Labora, amb el requeriment previ, tota la informació que siga necessària perquè aquesta complisca les obligacions previstes en la Llei de transparència, en el termini de 10 dies hàbils des del requeriment. Una vegada transcorregut el termini conferit en el requeriment, podrà acordar, amb l'advertiment i l'audiència previs a l'interessat, la imposició de multes coercitives en els termes que preveu l'article 5 de la Llei 1/2022.  
15.5. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
16. L'entitat haurà de subscriure una pòlissa d'assegurances d'accident i, opcionalment, una altra de responsabilitat civil, amb caràcter previ a l'inici dels itineraris, per a garantir que tota persona participant estiga coberta pels riscos que es puguen derivar de l'execució dels itineraris fins que finalitzen.  
17. Complir totes les obligacions que estableix o deriva aquesta resolució, així com qualsevol altra establida en la normativa aplicable a aquestes subvencions, s'haja esmentat o no en aquesta resolució.  
  
  
Nové. Compromís de no causar un dany significatiu al medi ambient  
  
1. Les entitats beneficiàries de les subvencions regulades en aquesta resolució hauran de garantir el ple compliment del principi de «no causar un perjudici significatiu» (principi do no significant harm - DNSH) i l'etiquetatge climàtic i digital, d'acord amb el que preveu el Pla de recuperació, transformació i resiliència, per la Decisió d'execució del Consell relativa a l'aprovació de l'avaluació del Pla de recuperació i resiliència d'Espanya (Council Implementing Decision - CID) i pel Reglament (UE) núm. 2021/241, del Parlament Europeu i del Consell, de 12 de febrer de 2021, i la seua normativa de desplegament, en totes les fases del disseny i l'execució dels projectes i de manera individual per a cada actuació.  
2. Les sol·licituds s'hauran d'acompanyar d'una declaració responsable d'adequació al principi de «no causar un perjudici significatiu» (principi do no significant harm - DNSH) en el sentit que estableix l'apartat 6 de l'article 2 del Reglament MRR, de conformitat amb el formulari degudament omplit per les entitats i que Labora posarà a disposició seua.  
3. Les declaracions responsables del principi de «no causar un perjudici significatiu» (principi DNSH) que es formulen, han d'atendre obligatòriament la Comunicació de la Comissió Europea, «Guia tècnica sobre l'aplicació del principi de ‘no causar un perjudici significatiu', en virtut del Reglament MRR» (2021/C 58/ 01).  
4. En tot cas, les entitats beneficiàries preveuran mecanismes de verificació del compliment del principi de «no causar un perjudici significatiu» (principi DNSH) i mesures correctores per a assegurar que s'implemente, de la qual cosa deixaran constància en la memòria justificativa de la subvenció.  
  
Desé. Lloc de realització dels itineraris  
Les instal·lacions i els locals en què l'entitat beneficiària duga a terme les accions dels itineraris hauran de tindre les característiques necessàries per a garantir una execució del projecte sense problemes d'accés a aquests, de locals, sales i espais adequats al nombre de persones participants, identificació d'aquests espais, accés i ús dels equips informàtics amb connexió a internet, mitjans audiovisuals, horaris i altres necessitats físiques i digitals que es deriven de l'execució del projecte.  
  
Onzé. Activitats i conceptes subvencionables  
1. Les activitats subvencionables consistiran en el disseny, el desenvolupament i l'execució amb èxit d'itineraris individualitzats i personalitzats d'ocupació que integraran accions d'orientació i de formació.  
Les accions d'orientació laboral s'hauran de seleccionar entre les que s'indiquen en l'annex II, segons les necessitats detectades en la persona participant una vegada feta l'entrevista de diagnòstic i el disseny de l'IPI, accions d'orientació obligatòries, i suposaran un total de 10 hores.  
Les entitats beneficiàries hauran de seleccionar, a més, entre les accions formatives que figuren en l'annex III, els cursos de formació del Catàleg d'especialitats formatives del SEPE que millor s'adapten a les característiques de l'itinerari que regula aquesta resolució, així com hauran de sumar, en conjunt, 50 hores de formació i serà obligatòria l'acció formativa FCOO03 de l'annex III.  
Es tracta d'especialitats no conduents a l'obtenció de certificats de professionalitat.  
Les accions formatives en modalitat presencial s'hauran de programar en grups de 12 a 15 persones participants, i no es podrà iniciar l'acció formativa amb un nombre inferior de persones. Sobre aquest nombre de persones establit per acció formativa, es podrà incorporar a l'inici de la formació fins a un 25 % més de persones per a poder cobrir les possibles baixes que es produïsquen. Aquestes persones participants addicionals no computaran a l'hora de calcular la quantia que se sol·licita i, si és el cas, per al càlcul de l'import que es concedirà.  
2. Beca: les persones participants dels itineraris podran rebre, per l'assistència a les diverses actuacions que componen el seu itinerari, una beca de nou euros per dia realment assistit (9,00 €), sempre que la duració de l'activitat siga igual o superior a 4 hores diàries.  
3. Ajuda al transport públic: les persones participants en els itineraris percebran una ajuda al transport públic per al desplaçament, per un import màxim d'un euro amb cinquanta cèntims (1,50 €) per dia d'assistència.  
4. Ajuda de transport en vehicles propi, amb caràcter excepcional, quan no siga possible accedir a un mitjà de transport públic, percebran dènou cèntims d'euro (0,19 €) per quilòmetre i dia d'assistència.  
  
5. Ajuda a la conciliació: les persones desocupades que participen en els itineraris integrats podran rebre una ajuda per un import de catorze euros amb dotze cèntims (14,12 €) per dia d'assistència, per a conciliar la realització de l'itinerari amb la cura de filles i fills menors de 12 anys o familiars dependents fins al segon grau.  
6. Pòlissa d'assegurances. L'import de la pòlissa d'assegurances ascendeix a un import màxim de 25,39 € per cada persona participant.  
  
Dotzé. Càlcul de la quantia de la subvenció  
1. El règim de concessió, justificació i pagament de les ajudes es fa mitjançant mòduls, d'acord amb el que estableixen els articles del 76 al 79 del Reglament de l'LGS, a l'efecte de la determinació de l'import de la subvenció i de la justificació i el pagament d'aquesta.  
El mòdul d'orientació i formació establit en aquesta resolució per persona participant podrà ser de 900 € com a màxim, i, juntament amb els incentius, no podrà superar els 1.300 € per persona participant.  
2. S'estableixen, com a mòdul específic unitari, 13 € per persona i hora en accions de formació i 25 € per persona i hora en accions d'orientació. Aquest mòdul o cost unitari s'ha establit per mitjà de l'estudi o informe tècnic elaborat pel SEPE i validat per la Intervenció General Estat per al projecte «Nous projectes territorials per al reequilibri i l'equitat: col·lectius vulnerables» de la inversió C23.I4, del PRTR-NextGenerationEU, sobre la base de valors mitjans de mercat estimats per a dur a terme l'activitat o el servei que es desenvoluparà mitjançant la inversió esmentada.  
3. La quantia de la subvenció concedible a cada entitat sol·licitant serà el resultat de sumar:  
1. El total de les hores impartides d'orientació i de formació pel cost corresponent, multiplicat per cada persona participant.  
2. Més els incentius que puguen correspondre a cada persona participant que tinga el dret.  
  
Tretzé. Compatibilitat amb altres subvencions  
1. Les subvencions regulades en aquesta resolució seran compatibles amb altres subvencions, ajudes, ingressos o recursos per a la mateixa finalitat, procedents de qualsevol administració o entitat, pública o privada. Haurà de quedar, en tot cas, identificada nítidament la traçabilitat de les despeses.  
Tanmateix, aquestes subvencions són incompatibles amb la recepció d'altres fons comunitaris per a l'execució dels mateixos projectes d'inversió i no es podrà incórrer en doble finançament.  
2. L'entitat beneficiària haurà de comunicar a Labora l'obtenció d'altres subvencions o ajudes per a la mateixa finalitat sense incórrer en doble finançament sobre el mateix cost, procedents de qualssevol altres administracions o ens públics, nacionals o internacionals.  
  
Catorzé. Subcontractació  
1. L'entitat beneficiària podrà subcontractar, totalment o parcialment, les activitats necessàries per a l'atenció de les persones participants en el projecte, d'acord amb el que preveu l'article 29 de l'LGS i el Reial decret 887/2006, de 21 de juliol. En aquest cas, l'entitat haurà d'aportar una còpia del contracte a la direcció territorial corresponent de Labora. No es podran subcontractar les activitats d'orientació laboral.  
  
2. L'entitat que subcontracte l'execució parcial de l'activitat serà responsable davant de l'Administració de totes les obligacions que conté aquesta resolució.  
3. En tot cas, la contractació de persones físiques per compte d'altri per a executar les accions d'orientació i formació subvencionades no es considerarà subcontractació. Aquesta contractació de personal per part de les entitats beneficiàries en cap cas suposarà una relació jurídica amb Labora ni amb la Generalitat.  
  
Capítol III  
Instrucció del procediment  
  
Quinzé. Actuacions prèvies  
1. D'acord amb l'article 19 del Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna, en la concessió de les subvencions regulades en aquesta resolució serà aplicable el règim de concurrència competitiva, per la qual cosa les sol·licituds s'instruiran per ordre de presentació i es faran les comprovacions de concurrència de l'actuació subvencionable i el compliment dels requisits exigits, fins a esgotar el crèdit pressupostari assignat en aquesta convocatòria, de tal manera que no es requerirà una valoració comparativa entre el contingut de les propostes presentades. A aquest efecte, les direccions territorials de Labora es coordinaran a l'efecte d'establir les prioritats per ordre de presentació en el registre d'entrada. Les resolucions de concessió es dictaran tenint en compte l'ordre de presentació de les sol·licituds en els registres dels serveis territorials de Labora.  
2. La instrucció del procediment correspondrà a les direccions territorials de Labora amb competència en matèria d'orientació i inserció laboral.  
3. El procediment de concessió s'iniciarà d'ofici per mitjà de la convocatòria que conté aquesta resolució aprovada pel conseller d'Economia Sostenible, Sectors Productius, Comerç i Treball, el text i l'extracte de la qual es publicaran en el DOGV. La convocatòria continguda en aquesta resolució atendrà el contingut previst en l'article 23.2 de l'LGS.  
  
4. Les direccions territorials de Labora duran a terme totes les actuacions que estimen necessàries per a la determinació, el coneixement i la comprovació de les dades de la concurrència de l'actuació subvencionable i del compliment de la resta de requisits exigits en virtut dels quals s'ha de formular la proposta de resolució.  
5. En el cas que els documents exigits que han d'acompanyar la sol·licitud de concessió d'ajudes estiguen en poder de qualsevol òrgan de l'administració actuant, el sol·licitant podrà acollir-se, d'acord amb el que s'estableix en la legislació de procediment comú, al dret de no presentar documents no exigits per les normes aplicables al procediment o que ja es troben en poder de la Generalitat, sempre que es faça constar la data, l'òrgan o la dependència a què es van dirigir, la identificació del procediment en què obren i que no hagen transcorregut més de cinc anys des que va acabar el procediment al qual corresponguen. En aquest supòsit, s'ha d'autoritzar expressament Labora perquè obtinga aquesta documentació en nom seu.  
  
6. En cada direcció territorial de Labora es constituirà una comissió a l'efecte de verificar l'ordre de presentació de les sol·licituds, la documentació que les ha d'acompanyar i resoldre les situacions d'empat. Les comissions constituïdes en cada direcció territorial s'hauran de coordinar pel que fa a la informació, en relació amb el moment de presentació de totes les sol·licituds a la Comunitat Valenciana, per a establir la llista ordenada d'entitats que hagen acreditat (tenint en compte el possible tràmit d'esmena de la sol·licitud i el requeriment per a completar la documentació necessària) tots els requisits exigits a l'efecte d'atorgar les ajudes i, en conseqüència, obrir els expedients corresponents.  
  
Les comissions emetran un informe en el qual es concretarà l'ordre final de les sol·licituds presentades i l'elevaran, mitjançant l'òrgan instructor, a l'òrgan competent per a resoldre.  
  
Setzé. Presentació de sol·licituds  
1. Les sol·licituds s'han de presentar telemàticament en un model normalitzat, juntament amb la documentació específica. Per a fer la presentació telemàtica de les sol·licituds, s'haurà d'accedir a la seu electrònica de la Generalitat (https://sede.gva.es), des d'on es podrà accedir al tràmit de presentació de sol·licituds a ajudes de Labora, o des de la pàgina web www.labora.gva.es a través de l'enllaç «Sol·licitud telemàtica». Per a fer-ho, la persona sol·licitant ha de disposar de signatura electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), els dos emesos per la seu electrònica de la Generalitat. En el cas que es presente un certificat digital de persona física i que s'actue en representació d'una persona jurídica, cal inscriure's prèviament en el Registre de representacions de caràcter voluntari davant de la Generalitat per a fer tràmits per via telemàtica.  
2. Cada entitat podrà presentar una única sol·licitud per província amb un mínim de 50 persones participants.  
3. El termini de presentació de sol·licituds serà de 15 dies a comptar des de l'endemà de la publicació de la convocatòria en el DOGV.  
  
4. Les persones que intervinguen en el procés de selecció de les entitats beneficiàries o en els processos de verificació del compliment de les condicions manifestaran de manera expressa l'absència o no de conflictes d'interessos o de causa d'abstenció, considerant el que s'estableix tant en l'article 61.3 del Reglament financer de la UE com l'Ordre HFP/55/2023, de 24 de gener, relativa a l'anàlisi sistemàtica del risc de conflicte d'interés en els procediments que executen el PRTR, així com l'article 23 de la Llei 40/2015, d'1 d'octubre, de règim jurídic del sector públic. En cas que hi haja un conflicte d'interessos o una causa d'abstenció, la persona afectada s'haurà d'abstindre d'intervindre en aquestes actuacions.  
S'habilita els òrgans de concessió de subvencions perquè sol·liciten als participants en els procediments la informació de la seua titularitat real, sempre que l'AEAT no dispose de la informació de titularitats reals de l'entitat sol·licitant que és objecte de consulta. Aquesta informació s'haurà d'aportar a l'òrgan de concessió de subvencions en el termini de cinc dies hàbils des que es formule la sol·licitud d'informació. La falta o el lliurament d'aquesta informació en el termini assenyalat serà motiu d'exclusió del procediment en el qual estiga participant.  
5. Si l'import de la subvenció concedida és d'una quantia inferior a la corresponent a la sol·licitud presentada, es pot instar l'entitat beneficiària perquè reformule la sol·licitud en els termes que estableix l'article 27 de l'LGS.  
  
Desseté. Documentació i informació que cal aportar juntament amb la sol·licitud  
1. Juntament amb la sol·licitud de subvenció, les entitats hauran de presentar una declaració responsable del compliment de totes les condicions per a l'accés a l'ajuda, sense perjudici que Labora puga consultar els sistemes d'informació corresponents per a verificar el compliment de les condicions requerides en aquesta resolució.  
2. Les entitats jurídiques sense ànim de lucre hauran d'aportar una memòria d'actuacions en la qual s'acredita l'experiència d'un mínim d'un any en la realització d'actuacions d'orientació laboral i acompanyament a la inserció de persones desocupades, que incloga una llista de les activitats dutes a terme i els contractes o convenis signats amb entitats públiques o privades, així com de les subvencions rebudes per a dur a terme actuacions d'orientació laboral i acompanyament a la inserció; enllaços a la pàgina web de l'entitat en què es puga comprovar la finalitat de l'entitat i les activitats que fa, així com tota la documentació que puga acreditar l'experiència, i s'estime convenient aportar.  
  
3. D'acord amb l'article 8 de l'Ordre HFP/1030/2021, de 29 de setembre, per la qual es configura el sistema de gestió del PRTR, s'haurà d'aportar:  
3.1. El CIF de l'entitat beneficiària i el NIF/NIE de la persona que actue en representació d'aquesta.  
3.2. Nom de la persona física o raó social de la persona jurídica.  
  
3.3. Domicili fiscal de la persona física o jurídica.  
3.4. Acceptació de la cessió de dades entre les administracions públiques implicades per a complir el que preveu la normativa europea que és aplicable i de conformitat amb la Llei orgànica 3/2018, de 5 de desembre, de protecció de dades personals i garantia dels drets digitals.  
  
3.5. Una declaració responsable relativa al compromís de compliment dels principis transversals que estableix el PRTR-NextGenerationUE i que puguen afectar l'àmbit objecte de gestió (model annex IV.C de l'ordre esmentada).  
4. Declaració responsable del compliment de la normativa sobre integració laboral de persones amb discapacitat o, si és el cas, l'exempció d'aquesta obligació, segons el que estableix el Decret 279/2004, de 17 de desembre, del Consell de la Generalitat, pel qual es regulen les mesures en els procediments de contractació administrativa i de concessió de subvencions per al foment de l'ocupació de les persones amb discapacitat i normativa concordant.  
5. Declaració responsable del coneixement de l'obligació de la concessió dels drets i els accessos necessaris per a garantir que la Comissió, l'Oficina Europea de Lluita contra el Frau (OLAF), el Tribunal de Comptes Europeu, la Fiscalia Europea i les autoritats nacionals competents exercisquen les seues competències de control, d'acord amb el que preveu l'article 22.2.e del Reglament MRR i l'article 129.1 del Reglament financer de la UE.  
6. Documentació que ha d'acreditar l'entitat:  
6.1. Les entitats locals hauran de presentar un certificat de l'acord de l'òrgan plenari o la comissió de l'entitat corresponent, o un document equivalent, sobre la intenció de participar en les ajudes que regula aquesta resolució i assumir els compromisos d'efectuar les activitats que són objecte d'aquestes ajudes, i, si és el cas, una habilitació a la persona representant de l'entitat per a fer la sol·licitud. Quan l'entitat beneficiària siga un acord o pacte territorial, haurà de presentar l'acord de l'òrgan del pacte en què estiguen representats els agents socials i econòmics.  
  
6.2. Les entitats jurídiques sense ànim de lucre han de presentar una còpia compulsada dels documents o les escriptures referents a la constitució i els estatuts vigents de l'entitat o la documentació equivalent.  
6.3. Sempre que es tracte d'entitats constituïdes per membres associats, s'han d'aportar els acords corresponents de l'òrgan representatiu de l'entitat o convenis, si és el cas, d'acord amb els seus estatuts o les normes de funcionament interior, i acceptar expressament els compromisos assumits per al desenvolupament de l'objecte de les ajudes, així com assegurar la finalització amb èxit dels itineraris IPO.  
  
6.4. Les entitats i els centres de formació professional sense ànim de lucre han de presentar el certificat d'inscripció en el Registre d'entitats de formació, o almenys, la còpia de la sol·licitud d'inscripció en aquest registre.  
6.5. En tot cas, han de quedar acreditats la capacitat o els poders de la persona signatària de la sol·licitud per a representar l'entitat. Les entitats han de presentar l'escriptura d'apoderament o un document equivalent que faculte el representant legal per a subscriure la sol·licitud.  
7. Acreditació de la qualificació de l'entitat col·laboradora per a atendre els col·lectius específics als quals sol·licite atendre, quan requerisquen una assistència especialitzada, o, en defecte d'això, del personal tècnic que atenga aquests col·lectius.  
8. Autorització expressa a Labora perquè puga comprovar les dades identificatives de la persona representant de l'entitat que signa la sol·licitud, d'acord amb el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. No obstant això, si de la comprovació efectuada resulta alguna discordança amb les dades facilitades per la mateixa persona interessada, l'òrgan instructor podrà efectuar les actuacions que siguen procedents per tal d'aclarir-la. Si l'entitat o el seu representant no presta el consentiment, haurà d'aportar una fotocòpia o una còpia escanejada del DNI.  
9. Declaració responsable de no incórrer en les prohibicions per a obtindre la condició de beneficiari que recullen els apartats 2 i 3 de l'article 13 de l'LGS.  
10. Declaració responsable sobre la sol·licitud o la recepció d'altres subvencions, ajudes, ingressos o recursos, provinents de qualsevol altra administració o ens públic o privat, tant nacional com internacional, que tinguen per objecte finançar les activitats subvencionades per a les mateixes persones. En cas de recepció, declaració responsable de l'import i la procedència de les ajudes sol·licitades o percebudes, amb l'especificació de la seua normativa reguladora.  
11. En matèria de tributació, Seguretat Social i deutes per resolució de procedència de reintegrament, cal tindre en compte el següent:  
11.1. En el cas d'entitats de naturalesa pública, s'ha d'aportar la declaració responsable relativa al contingut de l'article 34.5 de l'LGS i 22.1 del seu reglament, per a poder fer els pagaments relatius a aquesta subvenció. En cas que es detecte l'incompliment d'alguna condició, correspondrà denegar o exigir el reintegrament.  
11.2. La presentació de la sol·licitud de subvenció comportarà l'autorització de l'entitat sol·licitant perquè l'òrgan concedent obtinga de manera directa l'acreditació de les circumstàncies que preveuen els articles 18 i 19 del reglament esmentat, mitjançant certificats telemàtics, cas en què el sol·licitant no haurà d'aportar el certificat corresponent. No obstant això, l'entitat sol·licitant podrà denegar expressament aquesta autorització, cas en què haurà d'aportar els certificats que es detallen a continuació, que tindran un període de validesa de sis mesos a comptar de la data d'expedició, d'acord amb el que estableixen els articles 22 i 23.3 del reglament esmentat, i la validesa dels quals s'haurà de mantindre durant el període que abaste l'execució de la subvenció:  
  
- De l'Agència Estatal d'Administració Tributària, el certificat que acredite que l'entitat sol·licitant es troba al corrent de les seues obligacions tributàries.  
- De la Tresoreria General de la Seguretat Social, el certificat que acredite que l'entitat sol·licitant es troba al corrent en el compliment de les seues obligacions.  
- De l'Agència Tributària Valenciana de la Conselleria d'Hisenda i Model Econòmic, el certificat que acredite que l'entitat sol·licitant no té deutes de naturalesa tributària amb la Generalitat.  
11.3. Les comprovacions corresponents es podran efectuar anteriorment o posteriorment a la concessió de la subvenció. En cas que es detecte l'incompliment d'alguna condició, correspondrà denegar o exigir el reintegrament.  
12. Dades de domiciliació bancària segons el model oficial disponible a aquest efecte, i que caldrà presentar per duplicat.  
13. Declaració de la persona representant de l'entitat sol·licitant de disposar de signatura electrònica avançada i adreça electrònica de contacte actualitzada i funcional, a l'efecte de fer les notificacions i els actes de tràmit que corresponguen.  
14. Amb la finalitat de poder establir les prioritats corresponents en cas d'empat en el moment de presentació de les sol·licituds, es podrà aportar la documentació següent:  
a) Pla d'igualtat vigent entre dones i homes, aprovat per qualsevol administració pública o òrgan competent, visat pel corresponent centre directiu de l'Administració de la Generalitat Valenciana amb competències en matèria de dona i igualtat de gènere  
b) Pla sobre conciliació laboral, personal i familiar.  
c) Certificat sobre el percentatge de dones en els llocs o òrgans de direcció de l'entitat.  
d) Disposar d'un pla que active la transició ecològica i/o digital en l'actuació i l'ús dels recursos per l'entitat corresponent.  
15. Projecte-memòria de les accions corresponents al projecte de subvenció sol·licitat en el qual s'indique:  
15.1. Dades identificatives de l'entitat sol·licitant.  
15.2. Àmbit territorial en què l'entitat pretenga actuar.  
15.3. Nombre de persones participants.  
15.4. Llista de cursos en què conste, per a cada curs, el codi de l'acció formativa que es vol fer, d'acord amb els codis del Catàleg d'especialitats formatives del SEPE, la denominació, el nombre d'hores i el nombre de persones participants, així com el nombre d'edicions de cada curs, amb la finalitat d'aportar places suficients per a impartir accions formatives a totes les persones participants que se sol·licite atendre.  
  
15.5. Criteris de selecció de les persones participants, inclòs el de paritat.  
15.6. Estimació del termini de duració total del projecte, en què es tindran en compte els límits temporals que preveu aquesta resolució.  
  
15.7. Pressupost estimatiu del cost del projecte total.  
15.8. Recursos humans dels quals dispose l'entitat per a la realització dels itineraris IPO, o, en defecte d'això, compromís de destinar personal tècnic, propi de l'entitat o contractat a aquest efecte, en un nombre suficient i amb la qualificació exigible per a cada finalitat.  
15.9. Nombre d'instal·lacions i locals de què disposa i la ubicació, amb l'especificació de la disponibilitat en règim de propietat, arrendament o qualsevol altra forma admesa en dret.  
  
Dihuité. Resolució del procediment i recursos  
1. La competència per a resoldre sobre les sol·licituds formulades correspon a la Direcció General de Labora o l'òrgan que tinga atribuïda la competència per delegació.  
2. El termini màxim per a resoldre i notificar la resolució que siga procedent serà de dos mesos a comptar des de l'endemà de la data de presentació de la sol·licitud. Transcorregut aquest termini sense que s'haja notificat cap resolució expressa, les persones interessades podran entendre desestimades les seues sol·licituds per silenci administratiu, d'acord amb el que preveu l'article 25.5 de l'LGS.  
3. Les resolucions que es dicten es notificaran a les entitats interessades en els termes que preveu la Llei 39/2015, d'1 d'octubre, del procediment administratiu comú de les administracions públiques (en avant, LPACAP).  
4. Les resolucions se sotmetran al règim de publicitat previst en la normativa sobre transparència i bon govern quan complisquen els requisits quantitatius que preveu la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
5. Les resolucions de concessió d'ajudes esgotaran la via administrativa i contra aquestes es podrà interposar un recurs contenciós administratiu davant de la jurisdicció contenciosa administrativa, en el termini de dos mesos a comptar des de l'endemà de la notificació de la resolució, d'acord amb el que s'estableix en els articles 8.3 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant de l'òrgan que va dictar la resolució en el termini d'un mes, i es computarà en els termes establits anteriorment, de conformitat amb els articles 123 i 124 de l'LPACAP. Tot això sense perjudici que els interessats puguen exercitar-ne, si és el cas, qualsevol altre que consideren procedent.  
  
Denové. Modificació de la resolució  
Una vegada haja recaigut la resolució de concessió, l'entitat beneficiària en podrà sol·licitar, de manera motivada i amb caràcter excepcional, la modificació. La sol·licitud de modificació s'haurà de fonamentar en circumstàncies sobrevingudes després de la resolució i durant el termini d'execució de l'activitat subvencionada per a cada entitat beneficiària i formalitzar-se immediatament després de produir-se, i, en tot cas, abans de la finalització del termini d'execució esmentat. Les circumstàncies que puguen donar lloc a la modificació de la resolució són aquelles sobrevingudes, difícils de preveure en el moment de la presentació de la sol·licitud, com ara:  
1. Variacions en les característiques, la duració o qualsevol altra obligació el compliment de la qual se sotmeta a termini en la resolució de concessió de la subvenció.  
2. La necessitat que el beneficiari modifique les característiques tècniques o econòmiques, o la distribució entre la tipologia de despeses, del projecte aprovat inicialment per l'Administració.  
En cap cas les modificacions a què es refereix aquest resolc podran afectar les obligacions imposades per la normativa comunitària o nacional aplicable, especialment quan suposen l'incompliment de fites o objectius establits en la Decisió d'execució del Consell relativa a l'aprovació de l'avaluació del Pla de recuperació i resiliència d'Espanya (Council Implementing Decision - CID) o el seu termini d'execució.  
  
L'òrgan competent per a resoldre la concessió inicial de la subvenció haurà de dictar una resolució en què accepte o denegue la modificació proposada en el termini de dos mesos des de la data en què la sol·licitud s'haja registrat en el registre de l'òrgan competent per a tramitar-la. Transcorregut aquest termini sense que s'haja notificat cap resolució expressa, la sol·licitud es podrà entendre desestimada. Les resolucions podran retrotraure els seus efectes, com a màxim, en el moment de la presentació de la sol·licitud de modificació. En tot cas, la modificació només es podrà autoritzar sempre que no danye drets de tercers, no supose un increment de la subvenció i no es varie la destinació ni finalitat de la subvenció.  
  
Vinté. Mitjà de notificació d'actes i tràmits  
Les notificacions s'han de practicar per mitjans electrònics i, d'acord amb el que preveu l'article 41.1, paràgraf tercer, de l'LPACAP, les notificacions seran vàlides sempre que permeten tindre constància de l'enviament o la posada a disposició, la recepció o l'accés per part de l'interessat o el seu representant, les dates i hores, el contingut íntegre i la identitat fidedigna del remitent i destinatari. L'acreditació de la notificació efectuada s'haurà d'incorporar a l'expedient. Si, per raons tècniques o de qualsevol altra índole, la notificació electrònica no és possible, s'ha de practicar per mitjà de correu certificat.  
D'acord amb el que preveu l'article 73 de l'LPACAP, en qualsevol moment del procediment, si l'Administració considera que algun dels actes dels interessats no reuneix els requisits necessaris, ho ha de posar en coneixement del seu autor i concedir-li un termini de 10 dies per a omplir-lo. En el cas dels interessats que no atenguen el requeriment, es pot declarar que perden el dret al tràmit corresponent. No obstant això, s'admetrà l'actuació de l'interessat i produirà efectes legals, si es produeix abans o dins del dia en què es notifique la resolució en la qual es considere que el termini ha transcorregut.  
  
Vint-i-uné. Bestretes  
Una vegada recaiguda la resolució, es podrà anticipar a l'entitat beneficiària el pagament de l'import de fins al 50 % de l'ajuda concedida, d'acord amb el que es prescriu en l'article 17 del Decret llei 6/2021, d'1 d'abril, del Consell, sense necessitat de presentar un aval o una garantia, quan es tracte d'entitats incloses en l'apartat 5 de l'article 171 de la Llei 1/2015, de 16 de febrer, de la Generalitat, d'hisenda pública, del sector públic instrumental i de subvencions. Això sense perjudici que una norma posterior, amb rang de llei, preveja la possibilitat de modificar aquest percentatge. Les bestretes s'hauran de tramitar d'acord amb el que s'estableix en l'LGS.  
Si l'entitat beneficiària ha de presentar una garantia o un aval, d'acord amb el punt 5 de l'article 171 de la Llei 1/ 2015, de 6 de febrer, de la Generalitat, d'hisenda pública, del sector públic instrumental i subvencions, l'entitat haurà de presentar un aval bancari per un import igual a la quantitat que s'haja d'anticipar. Per a fer-ho, ha de depositar la garantia en la direcció territorial corresponent de la conselleria competent en matèria d'hisenda. Una vegada obtinguda la carta de pagament acreditativa del depòsit, l'entitat beneficiària l'haurà de presentar en la direcció territorial corresponent de Labora com a requisit previ i indispensable per al pagament anticipat.  
Les garanties es cancel·laran per acord de l'òrgan concedent en els casos següents:  
a) Una vegada comprovada de conformitat la justificació adequada de la bestreta.  
b) Quan s'hagen reintegrat les quantitats anticipades.  
L'entitat beneficiària podrà sol·licitar la bestreta de la subvenció, davant de la direcció territorial corresponent de Labora, fins a 10 dies hàbils després de la notificació de la resolució de concessió. La tramitació de la bestreta s'efectuarà quan l'entitat comunique l'inici de les seues actuacions.  
La direcció territorial corresponent de Labora expedirà, si és el cas, la proposta de pagament de les bestretes.  
Les entitats beneficiàries hauran de disposar d'un compte bancari específic, aportat en el document preceptiu que caldrà adjuntar a la sol·licitud, al qual Labora transferirà l'import de la bestreta. Aquest compte preferentment serà el mateix que l'utilitzat per a transferir l'import del pagament de la subvenció concedida.  
  
Capítol III  
Contingut i desenvolupament dels itineraris d'inserció  
  
Vint-i-dosé. Qualificació del personal tècnic  
1. Normes generals  
1.1. Les entitats beneficiàries hauran de presentar davant de la direcció territorial que els corresponga, amb una antelació mínima de 10 dies hàbils abans de l'inici de les actuacions, la documentació acreditativa del personal tècnic, tant orientador com docent, perquè aquesta la valide.  
1.2. No es considerarà realitzada cap acció, tant d'orientació com de formació, que s'execute sense la preceptiva valoració i aprovació per la direcció territorial de referència.  
1.3. Les direccions territorials de Labora podran requerir la documentació addicional que estimen oportuna amb la finalitat de verificar l'adequació del personal proposat a les accions que s'han de desenvolupar.  
1.4. Quan les entitats beneficiàries pretenguen atendre un col·lectiu amb necessitats específiques, el personal que es propose per a la seua atenció haurà de tindre, almenys, un any d'experiència en atenció del tipus de col·lectiu de què es tracte.  
2. Personal tècnic orientador  
2.1. Requisits:  
- Estar en possessió d'una titulació universitària i una experiència mínima de 12 mesos en l'acompliment de les tasques que es duran a terme.  
- Tindre coneixement del mercat laboral a la Comunitat Valenciana i de l'ús d'internet, les eines ofimàtiques i les xarxes socials per a impartir les accions que constituïsquen l'itinerari.  
2.2. Documentació que cal aportar:  
2.2.1. Currículum.  
2.2.2. Original i còpia, o còpia compulsada de la titulació universitària.  
2.2.3. Contractes de treball que acrediten l'experiència professional com a personal tècnic d'orientació, inserció o ocupació. Si es tracta de personal funcionari, un nomenament o certificat que acredite l'experiència en les funcions i les matèries corresponents.   
2.2.4. Sol·licitud d'autorització d'accés a l'aplicació informàtica de gestió de les accions d'orientació en el model normalitzat disponible en la pàgina web de Labora.  
3. Personal tècnic docent.  
3.1. Requisits:  
- Posseir el perfil professional necessari per a impartir les accions formatives corresponents.  
3.2. Documentació que cal aportar:  
3.2.1. Currículum.  
3.2.3. Original i còpia, o còpia compulsada de la titulació universitària.  
  
Vint-i-tresé. Selecció de persones participants  
Les entitats beneficiàries s'hauran de dirigir a l'Espai Labora que els corresponga per domicili per a sol·licitar la llista de possibles persones participants (candidatures) a través de l'oferta de servei corresponent. En cas que l'Espai Labora no els proporcione prou candidatures, les entitats podran aportar-les sempre que complisquen els requisits exigits per aquesta resolució. Una mateixa persona no podrà participar en dos o més itineraris en el marc d'aquest projecte.  
Les instruccions detallades es publicaran en la pàgina web de Labora.  
L'Espai Labora i l'entitat beneficiària hauran d'acordar la data de la selecció definitiva, que en tot cas s'haurà de dur a terme en el termini de 10 dies hàbils a comptar de la sol·licitud de preselecció.  
Una vegada finalitzat el procés de selecció, se n'ha d'estendre l'acta, que han de signar la persona responsable del procés i el representant legal de l'entitat beneficiària, i en la qual han de constar les dades següents: persones participants preseleccionades, presentades a les proves amb el seu resultat, seleccionades i reserves.  
En tot cas, l'entitat beneficiària és la responsable de seleccionar les persones participants i de comprovar que disposen dels requisits d'accés per a dur a terme l'acció formativa en funció dels requeriments d'aquesta.  
  
Vint-i-quatré. Inici dels itineraris  
Les entitats hauran de comunicar formalment a la direcció territorial de Labora corresponent la data d'inici dels itineraris, o, si és el cas, la renúncia a la subvenció, en un termini màxim de 10 dies hàbils comptats des de l'endemà de la notificació de la resolució de concessió de la subvenció, abans de l'inici efectiu dels itineraris esmentats. La falta de la comunicació esmentada donarà lloc a la revocació de la subvenció.  
  
L'inici dels itineraris individualitzats i personalitzats s'haurà de produir en el termini màxim de 10 dies hàbils des de la data de notificació de la resolució de concessió de la subvenció.  
  
Vint-i-cinqué. Finalització de l'itinerari IPO amb èxit i situacions assimilades  
En la determinació dels participants que han finalitzat amb èxit, s'han d'atendre les regles següents:  
1. Es considera que els participants han finalitzat l'itinerari prescrit quan hagen assistit, almenys, al 70 % de la seua duració.  
2. A l'efecte de la justificació posterior per part de l'entitat beneficiària, també es considera que han finalitzat els que l'hagen d'abandonar per haver trobat un lloc de treball, així com els participants que hagen sigut baixa en el curs per malaltia o accident acreditat, sempre que en els dos casos hagen realitzat, almenys, el 25 % de l'itinerari.  
  
3. S'estableix un màxim de dues absències sense justificar al llarg de tot l'itinerari.  
4. No se subvencionaran les accions corresponents a participants que, per qualsevol causa, no hagen conclòs el seu itinerari.  
  
Vint-i-sisé. Finalització del programa  
L'entitat beneficiària, en el termini d'un mes des de la finalització de les actuacions emmarcades en aquest projecte i, en tot cas, abans del 30 de setembre de 2023, haurà de presentar davant de la direcció territorial corresponent de Labora, la justificació del compliment de les actuacions subvencionades i de les despeses realitzades, mitjançant el règim de mòduls, d'acord amb el que es preveu en els articles 69 i 76 a 79 del Reglament de l'LGS.  
En qualsevol cas, totes les accions dels itineraris hauran de finalitzar en el termini establit per a l'execució del projecte i hauran d'estar degudament mecanitzades.  
En cas d'efectuar aquesta comunicació fora del termini establit o de no haver-la efectuada, es prendrà com a data de finalització, a l'efecte de computar el termini de presentació de la justificació de les actuacions, la de l'última acció mecanitzada en l'aplicació corresponent. En conseqüència, des de l'endemà d'aquesta data es començarà a computar el termini de justificació del compliment de les actuacions subvencionades i de les despeses efectuades mitjançant el règim de mòduls.  
  
  
Vint-i-seté. Seguiment, control i avaluació  
Les entitats beneficiàries s'hauran de sotmetre a les actuacions de comprovació que han d'efectuar Labora, el SEPE i la Inspecció de Treball i Seguretat Social; a les de control financer que corresponguen, si és el cas, a la Intervenció General de la Generalitat i a la Intervenció General de l'Administració General de l'Estat, i a les previstes en la legislació de la Sindicatura de Comptes de la Generalitat o del Tribunal de Comptes, així com a les que puguen efectuar la Comissió i el Tribunal de Comptes de les Comunitats Europees, i l'Oficina Europea de Lluita contra el Frau, l'Oficina Nacional d'Auditoria i, quan siga procedent, la Fiscalia Europea.  
En tot cas, les subvencions regulades en aquesta resolució estaran sotmeses al seguiment, el control i l'avaluació que s'establisca per al PRTR-NextGenerationEU, així com a les obligacions específiques relatives a la informació i la publicitat, el control, la verificació, el seguiment, l'avaluació i altres obligacions imposades per la normativa interna i de la Unió Europea que s'establisquen per a l'MRR de la UE i l'aplicació de les quals siga de compliment obligat.  
En particular, Labora obtindrà, a l'efecte d'auditoria i control de l'ús de fons en relació amb les mesures destinades a l'execució de reformes i projectes d'inversió en el marc del PRTR-NextGenerationEU, en format electrònic, les categories harmonitzades de dades, de conformitat amb el que s'especifica en l'article 22,2.d del Reglament MRR.  
  
Labora, en qualitat d'entitat executora per ser perceptora de fons del PRTR-NextGenerationEU, ha elaborat un pla de mesures antifrau en compliment de l'article 6 de l'Ordre ministerial IGW 9547/2021, de 29 de setembre, per la qual es configura el sistema de gestió del PRTR-NextGenerationEU, amb la finalitat de reforçar els mecanismes de prevenció, detecció, correcció i persecució del frau, la corrupció i els conflictes d'interessos.  
Les actuacions de control i comprovació per a verificar l'execució correcta del programa de subvenció inclouran que l'entitat beneficiària haja de remetre, a la direcció territorial de Labora corresponent, la documentació que aquesta li sol·licite en qualsevol moment, així com sotmetre's a qualsevol actuació de control o comprovació —material o financera—, sense perjudici del que s'estableix en el resolc huité, punt 1.  
  
Capítol V  
Justificació de l'execució del programa de subvenció  
  
Vint-i-huité. Despeses subvencionables  
Les despeses subvencionables es regiran pel que disposa l'article 31 de l'LGS i el seu reglament.  
Es considerarà despesa realitzada la que s'haja pagat efectivament abans que finalitze el període de justificació. Només es consideraran despeses subvencionables les que s'hagen contret a partir de la concessió de la subvenció, per la qual cosa no seran admissibles els pagaments ajornats.  
Es consideren despeses subvencionables aquelles que, de manera indubtable, estiguen relacionades amb l'activitat objecte de la subvenció, resulten estrictament necessàries per a l'execució de les activitats i s'hagen produït durant el període d'execució establit per a la realització de l'activitat objecte de l'ajuda. Sense perjudici d'això, es poden imputar com a despeses subvencionables els costos indirectes corresponents a l'elaboració i la presentació del programa de formació des de la data de publicació de la respectiva convocatòria i les d'elaboració i presentació de la justificació de la subvenció rebuda fins al moment de la presentació.  
Amb caràcter general, són susceptibles de finançament les despeses següents:  
a) Costos directes:  
1. Les retribucions del personal orientador i formador i tutor formador intern i extern. S'hi poden incloure salaris, assegurances socials, dietes i despeses de locomoció, en el cas de contractació laboral, i despeses de contractació, en el cas de contracte de serveis, i, en general, tots els costos imputables en l'exercici de les activitats de preparació, impartició, tutoria i avaluació a les persones participants de l'itinerari.  
  
També s'hi poden incloure les retribucions del personal que, tot i no ser orientador formador o tutor formador, fa tasques de suport tècnic relacionades directament amb el procés d'aprenentatge, assessorament i orientació als participants, fins a un màxim del 10 % de l'import de la subvenció concedida. Aquestes despeses s'han de presentar degudament desglossades per hores dedicades a l'activitat que s'imputen.  
  
2. Les despeses d'amortització d'equips didàctics i plataformes tecnològiques, calculades amb criteris d'amortització acceptats en les normes de comptabilitat, així com el lloguer o l'arrendament financer d'aquests, excloent-ne els interessos, suportades en l'execució de les activitats formatives. Aquestes despeses s'han de presentar degudament desglossades per activitat formativa i s'han d'imputar pel nombre de persones participants en el cas d'ús individual dels equips o plataformes.  
3. Despeses de mitjans didàctics i/o adquisició de materials didàctics, així com les despeses en béns consumibles utilitzats en la realització de les activitats de l'itinerari. En cas de formació mitjançant l'aula virtual, els costos imputables als sistemes de comunicació telemàtics utilitzats entre formadors i participants. Aquestes despeses s'han de presentar degudament desglossades per activitat formativa i s'han d'imputar pel nombre de persones participants en el cas d'ús individual dels equips o plataformes.  
4. Les despeses de lloguer, arrendament financer, exclosos els interessos, o amortització de les aules, els tallers i altres superfícies utilitzades en el desenvolupament de la formació. Aquestes despeses s'han de presentar degudament desglossades per activitat formativa i s'han d'imputar pel període de duració de l'acció, tenint en compte els espais i/o els mitjans utilitzats. Les despeses d'amortització s'han de calcular segons les normes de comptabilitat generalment acceptades, entre les quals és aplicable el mètode d'amortització segons les taules aprovades pel Reglament de l'Impost de Societats.  
5. Despeses d'assegurança d'accidents i responsabilitat civil de les persones participants, d'acord amb el que disposa l'article 6 del Reial decret 694/2017, de 3 de juliol. Aquestes despeses s'han de presentar desglossades per projecte integral d'ocupació i la imputació s'ha de fer pel nombre de persones participants.  
6. Els costos d'avaluació de la qualitat de l'orientació i formació. Aquesta mena de despeses només serà subvencionable si s'ha especificat expressament en el projecte que acompanya la sol·licitud del projecte i en els mateixos termes. Aquesta activitat, que no pot ser exercida per personal que haja impartit docència en la mateixa acció formativa, l'ha de desenvolupar personal titulat universitari en Psicologia, Pedagogia o Sociologia, i/o personal amb experiència demostrada en aquestes funcions. Per aquest subconcepte, s'admetrà com a màxim el 5 % de la subvenció concedida.  
7. Despeses de publicitat i difusió de les activitats de l'itinerari i de captació i selecció de les persones participants quan es faça per mitjans impresos o en la pàgina web de l'entitat.  
b) Costos indirectes:  
1. Els costos del personal de suport, tant intern com extern, i tots els necessaris per a gestionar i executar el projecte.  
2. Les despeses financeres directament relacionades amb l'activitat subvencionada i que resulten indispensables per a l'adequada preparació o execució d'aquesta. No seran subvencionables els interessos deutors dels comptes bancaris.  
3. Altres costos: llum, aigua, calefacció, telefonia, connexió telemàtica, missatgeria, correu, neteja i vigilància i altres costos, sempre que estiguen associats a l'execució de l'activitat formativa. No s'hi poden incloure les despeses de reparació d'instal·lacions o equips.  
4. De conformitat amb l'article 31.9 de l'LGS, aquests costos els ha d'imputar l'entitat beneficiària a l'activitat subvencionada en la part que corresponga raonablement, d'acord amb principis i normes de comptabilitat generalment admeses i, en tot cas, en la mesura en què aquests costos corresponguen al període en què efectivament es du a terme l'activitat.  
La suma dels costos indirectes no pot superar el 10 % del cost total de l'activitat formativa realitzada i justificada.  
5. En tot cas, els costos subvencionables han de respondre a despeses reals, efectivament realitzades, pagades i acreditades mitjançant factures o documents comptables de valor probatori equivalent i ser justificades d'acord amb el que estableix aquesta convocatòria.  
  
Vint-i-nové. Criteris generals aplicables a la justificació i el pagament de la subvenció  
1. La justificació i el pagament de la subvenció s'han de fer efectius quan finalitze l'acció subvencionada. Les subvencions concedides a l'empara d'aquesta convocatòria s'han de justificar i liquidar mitjançant un sistema de mòduls econòmics, d'acord amb el que es preveu en els articles 76 a 79 del Reglament de l'LGS, aprovat pel Reial decret 887/2006, de 21 de juliol, i l'article 7 de la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, i l'article 14.3 de l'Ordre TMS/368/2019, de 28 de març, per la qual es desplega el Reial decret 694/2017, de 3 de juliol, pel qual es desplega la Llei 30/2015, de 9 de setembre, per la qual es regula el Sistema de Formació Professional per a l'Ocupació en l'àmbit laboral, en relació amb l'oferta formativa de les administracions competents i el seu finançament, i s'estableixen les bases reguladores per a la concessió de subvencions públiques destinades al seu finançament. Per a implementar aquest règim de mòduls, s'ha fixat un mòdul específic unitari de 13 € per persona i hora de formació, i 25 € per hora, orientació. Aquest mòdul o cost unitari s'ha establit mitjançant l'estudi o informe tècnic elaborat pel SEPE i validat per la Intervenció General Estat per al projecte «Nous projectes territorials per al reequilibri i l'equitat: col·lectius vulnerables» sobre la base de valors mitjans de mercat estimats per a dur a terme l'activitat o el servei que es desenvoluparà a través de la inversió esmentada.  
  
2. L'entitat beneficiària ha de presentar la justificació de la subvenció en el termini màxim d'un mes des de la data de finalització de l'última acció efectuada de l'itinerari.  
3. Una vegada presentada la documentació justificativa, el servei territorial ha d'efectuar la comprovació tecnicoeconòmica corresponent, en els termes que es descriuen en el punt resolutiu següent. Si la documentació presentada és insuficient per a considerar correctament justificada la subvenció concedida, l'òrgan esmentat ha de posar en coneixement dels beneficiaris les insuficiències observades perquè en el termini de 10 dies siguen esmenades.  
4. Si, com a resultat d'aquesta comprovació, es dedueix que s'han incomplit, totalment o parcialment, requisits establits en la normativa aplicable per a la justificació de la subvenció o les finalitats per a les quals es va concedir, s'ha de comunicar aquesta circumstància a l'interessat, juntament amb els resultats de la comprovació tecnicoeconòmica, i s'ha d'iniciar el procediment per a declarar la pèrdua del dret al cobrament de la subvenció i/o, si és el cas, el procediment de reintegrament total o parcial de la subvenció.  
5. Una vegada transcorregut el termini establit per a la justificació de la subvenció sense que s'haja presentat la documentació corresponent, la direcció territorial competent ha de requerir l'entitat beneficiària perquè, en el termini improrrogable de 10 dies, l'aporte. La falta de presentació de la justificació, una vegada transcorregut aquest nou termini, comporta la pèrdua del dret al cobrament de la subvenció o l'inici del procediment de reintegrament previst en l'article 15 de l'Ordre TMS/369/2019.  
6. Amb caràcter previ a la liquidació de la subvenció, s'ha d'haver presentat l'acreditació d'haver ingressat l'import corresponent a la diferència entre la quantitat justificada i la rebuda en concepte de bestreta, si és el cas, que tindrà la consideració de devolució voluntària segons el que estableix l'article 90 del Reglament de l'LGS.  
  
7. El pagament de la subvenció estarà condicionat al resultat de les actuacions de comprovació formal/administrativa de la subvenció.  
8. Quan les activitats s'hagen finançat amb la subvenció i, a més, amb fons propis o altres subvencions o recursos, s'ha d'acreditar en la justificació l'import, la procedència i l'aplicació d'aquests fons a les activitats subvencionades.  
  
Trenté. Justificació de la subvenció  
1. La presentació de la documentació a l'efecte de la justificació s'ha d'efectuar per mitjà de l'aplicació informàtica que es disposarà a aquest efecte i dels models normalitzats incorporats en aquesta.  
2. La documentació que cal presentar és la següent:  
2.1. Una memòria d'actuació justificativa del compliment de les condicions imposades en la concessió de la subvenció, amb indicació de les activitats dutes a terme, en el format normalitzat, juntament amb el control d'assistència del personal de suport en model normalitzat.  
- Autorització de consulta de la vida laboral a la Tresoreria General de la Seguretat Social.  
- Declaració de l'article 13 de l'LGS.  
2.2. Una memòria econòmica justificativa que ha de contindre, com a mínim, els aspectes següents:  
- Certificat de l'entitat beneficiària que continga la llista de persones participants, amb indicació de cadascuna d'aquestes, el nombre d'hores efectivament realitzades, les faltes d'assistència justificades i les no justificades, en concordança amb el control d'assistència de les persones participants.  
- Acreditació del nombre d'itineraris i la quantia de la subvenció, calculada sobre la base de les persones participants certificades, les hores de l'acció formativa i el mòdul específic unitari de 13 € formació i 25 € orientació, segons el model normalitzat corresponent.  
  
- Llista de beques i ajudes.  
- Declaració responsable sobre subcontractació.  
- Carta de pagament que justifique la devolució de la quantia de la subvenció rebuda no utilitzada i, si és el cas, dels rendiments financers no aplicats.  
- Compte justificatiu de la despesa acompanyat de les llistes de justificants corresponents.  
- Declaració sobre el finançament de l'activitat.  
- Identificació del subcompte d'ingressos en el qual es comptabilitza la subvenció concedida. Llista de subcomptes de despeses utilitzats per a gestionar la subvenció. En el cas d'entitats subjectes a comptabilitat pública, s'ha d'aportar la identificació en el sistema comptable dels projectes d'ingressos i despeses pels quals s'efectua la comptabilització de la subvenció.  
- Declaració de l'article 34 de l'LGS.  
- Declaració responsable de l'Impost Sobre el Valor Afegit.  
3. D'acord amb el que es disposa en l'article 79 d'aquest reglament i l'article 14.3.b de l'Ordre TMS/368/2019, els beneficiaris estan dispensats de l'obligació de presentació de llibres, registres i documents de transcendència comptable o mercantil, o qualsevol altra documentació justificativa de les despeses fetes, sense perjudici de l'obligació del beneficiari de conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control, segons disposa l'article 14.1.g de l'LGS, així com de qualsevol altra obligació legal que així ho exigisca.  
  
Trenta-uné. Liquidació de la subvenció  
El pagament de la subvenció s'ha de fer efectiu quan finalitze el projecte, una vegada comprovada la justificació i la proposta posterior de pagament de la direcció territorial competent. Amb caràcter previ al cobrament, l'entitat beneficiària ha d'acreditar que es troba al corrent en el compliment de les seues obligacions tributàries i davant de la Seguretat Social. També ha d'acreditar, mitjançant una declaració responsable, que es troba al corrent de les seues obligacions per reintegrament de subvencions, en virtut del que preveu l'article 34.5 de l'LGS.  
En cas que la quantia de la subvenció calculada així resulte inferior a les quanties transferides en concepte de bestreta, s'haurà de fer el reintegrament de l'excés, en el compte número YF-94-2956-7143-27-2531119857.  
  
Trenta-dosé. Comprovació formal/administrativa de les subvencions  
  
1. La direcció territorial pot requerir el beneficiari perquè aporte tota la documentació que s'estime necessària per a procedir a comprovar-la amb la finalitat d'obtindre una evidència raonable sobre l'aplicació adequada de la subvenció.  
2. Amb la finalitat de desenvolupar aquestes actuacions de comprovació, les entitats, a requeriment de la direcció territorial, han de presentar la documentació següent:  
2.1. Les factures, les nòmines, els contractes, els documents de relació nominal de treballadors (RNT) i el document de relació de liquidació de cotitzacions (RLC), documents tributaris o documents de valor probatori, o qualsevol que s'estime oportú, d'acord amb el que preveu aquesta resolució, les normes d'aplicació general i la documentació acreditativa del pagament.  
2.2. Els tres pressupostos que, en aplicació de l'article 31.3 de l'LGS, haja d'haver sol·licitat el beneficiari, si és necessari.  
2.3. Els criteris de repartiment dels costos imputats, d'acord amb el model normalitzat, que ha de contindre un nivell de detall suficient sobre els criteris que justifiquen els percentatges d'imputació perquè els justificants corresponents es puguen considerar vàlids.  
  
3. L'elaboració de la documentació prevista en l'apartat anterior, a l'efecte del control de les subvencions, ha de seguir les regles següents:  
  
3.1. En el cas de retribucions al personal docent, orientador i de suport tècnic, s'han de detallar les dades personals, la titulació, el nombre d'hores i la quantitat abonada en concepte de salari, en relació amb les hores de les accions dutes a terme, les avaluacions periòdiques de les persones participants, la preparació de classes i la tutoria.  
3.2. S'admeten despeses de persones o entitats vinculades a l'entitat beneficiària. A aquest efecte es considerarà que hi ha una vinculació quan hi concórrega alguna de les circumstàncies recollides en l'article 18.2 de la Llei 27/2014, de 27 de novembre, de l'Impost de Societats. En tot cas, cal aportar una declaració responsable que manifeste la concurrència o no de les circumstàncies referides i, en cas afirmatiu, adjuntar un informe justificatiu del mètode utilitzat per a la determinació del valor normal de mercat d'acord amb el que es preveu en el número 4 del mateix article.  
3.3. A l'efecte del que preveu en l'article 73 de l'RLGS, ha de constar en els justificants originals, independentment de l'obligatorietat d'aportar-los a l'Administració, en primera instància, d'acord amb el sistema de justificació aplicable, el número d'expedient i la quantia imputada. Aquesta dada l'ha d'incorporar l'entitat beneficiària mitjançant un estampillat sobre l'original del document. Una vegada estampillat, en el cas que s'hagen d'aportar, seran vàlides les còpies compulsades d'aquests.  
3.4. La subvenció màxima que pot percebre l'entitat no pot superar, en cap cas, la quantitat que resulte després de l'aplicació de les minoracions corresponents.  
3.5. No s'acceptaran factures corresponents a exercicis diferents de l'any o els anys en què es desenvolupe l'acció formativa i/o d'orientació.  
3.6. Les despeses han de respondre a la naturalesa de l'activitat subvencionada, i s'han d'haver pagat efectivament amb anterioritat a la finalització del període de justificació.  
3.7. Els pagaments s'han de justificar, en tot cas, mitjançant el comprovant de transferència pertinent, assentament bancari o càrrec en compte.  
4. El termini de presentació de la documentació descrita anterior és de 10 dies hàbils des de la data de comunicació de les actuacions de comprovació. Si la documentació presentada és insuficient per a considerar correctament justificada la subvenció concedida, la direcció territorial ha de posar en coneixement de les entitats beneficiàries les insuficiències observades perquè en el termini de 10 dies hàbils siguen esmenades.  
5. Una vegada concloses les comprovacions, la direcció territorial emetrà un informe de conformitat amb el qual cal adjuntar la memòria d'actuacions i els resultats obtinguts segons un model normalitzat. Si el resultat de les comprovacions és favorable, es donaran per concloses les activitats de comprovació. En el cas de resultar desfavorables, es liquidarà d'acord amb el resultat de la comprovació.  
Trenta-tresé. Minoració o reintegrament de la subvenció  
1. L'incompliment dels requisits establits en aquesta i la resta de normes aplicables, així com de les condicions que s'hagen establit en la resolució de concessió corresponent, donarà lloc a la pèrdua total o parcial del dret al cobrament de la subvenció o, amb el procediment previ de reintegrament oportú, a l'obligació de retornar totalment o parcialment la subvenció percebuda i els interessos de demora que puguen correspondre.  
2. L'incompliment total de les finalitats per a les quals es va concedir la subvenció o de l'obligació de justificació d'aquesta donarà lloc al reintegrament del 100 % de la subvenció concedida. Igualment, es considerarà que concorre l'incompliment total si la realització de l'activitat subvencionada no arriba al 25 % dels seus objectius, mesurats amb l'indicador del nombre d'hores d'orientació i formació multiplicat pel nombre de persones participants que hagen finalitzat. A aquest efecte, s'inclouran també les hores d'absència que resulten computables per falta justificada o inserció. Sense perjudici del que preveu l'LGS, en matèria d'infraccions i sancions administratives, seran causes específiques per a declarar la pèrdua del dret al cobrament de la subvenció concedida i, si és el cas, el reintegrament d'aquesta:  
2.1. La falta de comunicació de l'inici del projecte en el termini i la forma previstos.  
2.2. Percebre per qualsevol concepte alguna quantia o remuneració de les persones participants en l'acció subvencionada.  
2.3. La falsedat de les dades contingudes en la documentació que s'ha de presentar en la justificació.  
2.4. Qualsevol altre motiu que perjudique el fi últim pel qual s'ha concedit la subvenció.  
2.5. Impartir l'acció formativa en un centre que no estiga prèviament inscrit en l'especialitat.  
2.6. Suposarà la pèrdua del dret al cobrament de la subvenció i de reintegrament d'aquesta el fet que la subvenció es destine a la realització d'una activitat o al compliment d'una finalitat que manifestament supose un greuge o menyspreu cap als senyals d'identitat del poble valencià.  
3. En concret, els incompliments parcials que no afecten les característiques essencials del projecte determinaran la minoració proporcional i, si és el cas, el reintegrament de la subvenció.  
4. Donarà lloc, així mateix, a l'obligació de reintegrar els fons percebuts, segons el que preveu l'article 7, regla setena, de la Llei 22/2021, de 28 de desembre, de pressupostos generals de l'Estat per a l'any 2022, i l'article 37.4 del Reial Decret llei 36/2020, de 30 de desembre, l'incompliment dels principis i les obligacions, les fites, els objectius, el calendari o qualsevol altre aspecte relacionat amb la normativa del Pla PRTR i amb el que estableix el Reglament MRR, així com la resta de normativa de la Unió Europea que siga aplicable, en particular l'incompliment del principi de «no causar perjudici significatiu» (principi do no significant harm-DNSH).  
  
Capítol VI  
Normativa d'aplicació, facultats d'execució i desenvolupament i efectes d'aquesta resolució  
  
Trenta-quatré. Règim sancionador  
1. Sense perjudici del que s'estableix per a la revocació, la minoració o el reintegrament de la subvenció, serà aplicable el règim d'infraccions i sancions establit en el títol IV de l'LGS.  
2. Si, a conseqüència de la tramitació dels expedients de subvenció, es detecta alguna de les infraccions tipificades en el títol IV de l'LGS, caldrà seguir el procediment que estableix l'article 177 de la Llei 1/2015, de 6 de febrer, de la Generalitat.  
  
Trenta-cinqué. Rendiments financers  
D'acord amb el que es preveu en l'article 19.5 de l'LGS, els rendiments financers que es generen pels fons lliurats a les entitats beneficiàries no incrementaran l'import de la subvenció concedida.  
  
  
Trenta-sisé. Identificació i publicitat  
1. Els itineraris IPO i les accions subvencionades que configuren la inversió 4, «Nous projectes territorials per al reequilibri i l'equitat», línia d'inversió «Col·lectius vulnerables», del component 23, objecte d'aquesta resolució, així com tota la publicitat que se'n faça, hauran d'estar degudament identificats de conformitat amb les obligacions que en matèria d'informació, comunicació i publicitat determine la normativa interna i de la Unió Europea per a l'MRR, de manera que les entitats beneficiàries d'aquestes subvencions quedaran obligades a fer esment en la seua publicitat de l'origen d'aquest finançament i vetlar per donar-li visibilitat, incloent-hi, quan siga procedent, l'emblema de la Unió i una declaració de finançament adequat que indique «finançat per la Unió Europea - NextGenerationEU». Aquesta visibilitat es donarà, en particular, quan promoguen les accions i els resultats d'aquestes facilitant informació coherent, efectiva i proporcionada dirigida a múltiples destinataris, inclosos els mitjans de comunicació i el públic.  
  
2. Hauran de complir les obligacions de publicitat imposades per la normativa nacional i de la UE que siga aplicable i incorporar, a més dels logos i emblemes de la Generalitat, l'emblema i la referència als fons que financen l'actuació i que apareixen en l'annex I d'aquesta resolució, tant en el material, la cartelleria, els fullets i la pàgina web com en qualsevol altre mitjà de difusió que s'utilitze; tot això, en relació amb el que s'estableix en aquesta resolució.  
  
Trenta-seté. Repercussió pressupostària  
Aquesta resolució no comporta un increment de la despesa pública per a posar-la en marxa i en funcionament, més enllà dels crèdits consignats a aquest efecte en els pressupostos anuals de la Generalitat, dins del programa i la línia pressupostària corresponents.  
La concessió de subvencions queda condicionada a les disponibilitats pressupostàries de l'exercici econòmic.  
  
Trenta-huité. Normativa d'aplicació de la subvenció  
A aquesta convocatòria li serà aplicable:  
- Ordre TMS/369/2019, de 28 de març, per la qual es regula el Registre estatal d'entitats de formació del sistema de formació professional per a l'ocupació en l'àmbit laboral, així com els processos comuns d'acreditació i inscripció de les entitats de formació per a impartir especialitats formatives incloses en el Catàleg d'especialitats formatives.  
  
- Llei 38/2003, de 17 de novembre, general de subvencions, i el Reglament de la Llei general de subvencions, aprovat pel Reial decret 887/2006, de 21 de juliol.  
- Llei 1/2015, de 6 de febrer, d'hisenda pública, del sector públic instrumental i de subvencions de la Comunitat Valenciana.  
Atés que les subvencions que s'atorgaran es financen amb càrrec a fons de la Unió Europea, mitjançant el Mecanisme de recuperació i resiliència, els serà aplicable:  
- Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència.  
  
- Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19.  
- Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna.  
- Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència.  
- Reglament (UE, Euratom) 2018/1046, del Parlament Europeu i del Consell, de 18 de juliol de 2018 (Reglament financer).  
- Ordre HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència.  
  
- Ordre HFP/1031/2021, de 29 de setembre, per la qual s'estableix el procediment i el format de la informació que han de proporcionar les entitats del sector públic estatal, autonòmic i local per al seguiment del compliment de fites i objectius i d'execució pressupostària i comptable de les mesures dels components del PRTR.  
- Ordre HFP/55/2023, de 24 de gener, relativa a l'anàlisi sistemàtica del risc de conflicte d'interés en els procediments que executen el PRTR.  
- Ordre TES/440/2022, de 17 de maig, per la qual es distribueixen territorialment per a l'exercici econòmic de 2022, perquè els gestionen les comunitats autònomes amb competències assumides en l'àmbit laboral, crèdits finançats amb l'MRR, destinats a l'execució de projectes d'inversió en el marc dels components 19 «Pla nacional de competències digitals» i 23 «Noves polítiques públiques per a un mercat de treball dinàmic, resilient i inclusiu», que recull el PRTR.  
  
També s'aplicarà tota la normativa nacional o de la UE relativa al Pla de recuperació, transformació i resiliència i el Mecanisme de recuperació i resiliència, provinent de l'instrument financer europeu de recuperació NextGenerationEU.  
  
Trenta-nové. Informació relativa al tractament de dades personal  
  
- La participació en aquesta convocatòria comportarà el tractament de dades de caràcter personal de les persones sol·licitants per part de Labora Servei Valencià d'Ocupació i Formació, responsable del tractament, i es podrà contactar la persona delegada de protecció de dades en l'adreça de correu electrònic: peg@ssa.rn.  
- La finalitat del tractament serà la gestió dels programes de suport a la intermediació laboral desenvolupats per entitats externes i finançats directament amb fons propis o comunitaris per la Generalitat, així com la gestió econòmica i pressupostària.  
- Les persones interessades tenen dret a sol·licitar l'accés, la rectificació i la supressió de les seues dades de caràcter personal, així com sol·licitar la limitació o oposició al tractament d'aquestes i a no ser objecte de decisions individuals automatitzades, de manera presencial o telemàtica, de conformitat amb el que preveu l'enllaç següent: https://sede.gva.es/va/inicio/procedimientos'id\_proc=19629.  
- La informació sobre les bases de legitimació, el termini de conservació, la comunicació de dades i les transferències internacionals de dades, es troba en la pàgina web de Labora, Registre d'activitats de tractament d'inserció (RAT INSERCIÓ), que correspon al registre de «Gestió programes de suport a la intermediació i orientació laboral».  
  
  
Quaranté. Facultats d'execució i desplegament  
La Direcció General de Labora, o l'òrgan que en tinga delegades les competències, podrà dictar les instruccions i adoptar les mesures que considere oportunes per a desplegar, aplicar i executar aquesta resolució.  
  
Quaranta-uné. Efectes d'aquesta resolució  
La resolució tindrà efectes des de l'endemà de ser publicada en el Diari Oficial de la Generalitat Valenciana.  
  
Aquesta resolució esgota la via administrativa, i contra aquesta es podrà interposar un recurs contenciós administratiu davant de la jurisdicció contenciosa administrativa de la província corresponent, en el termini de dos mesos, a comptar des de l'endemà de la publicació de la resolució en el DOGV, d'acord amb el que s'estableix en els articles 8.3 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant de l'òrgan que haja dictat la resolució, en el termini d'un mes, computat en els termes establits anteriorment, de conformitat amb els articles 123 i 124 de la Llei 39/2015, del procediment administratiu comú de les administracions públiques. Això, sense perjudici que els interessats puguen exercitar-ne, si és el cas, qualsevol altra acció que consideren procedent.   
  
València, 28 de març de 2023.- El conseller d'Economia Sostenible, Sectors Productius, Comerç i Treball: Rafael Climent González.  
  
  
  
ANNEX I  
Elements identificatius de l'origen de la subvenció